# த தின் மேன் கோஸ் ஹோம்

| *த தின் மேன் கோஸ் ஹோம்* |
| --- |
| சுவரொட்டி |
| இயக்கம் | ரிச்சர்ட் தார்ப் |
| தயாரிப்பு | எவரெட் ரிஸ்கின் |
| திரைக்கதை | * ராபர்ட் ரிஸ்கின்
* டுவைட் டெய்லர்
 |
| இசை | டேவிட் ஸ்நெல் |
| நடிப்பு | * வில்லியம் பவல்
* மிர்னா லாய்
* லூசில் வாட்சன்
* குளோரியா டிஹேவன்
* ஆன் ரிவியர்
* ஹெலன் வின்சன்
* ஹாரி டேவன்போர்ட்
* லியோன் ஏம்ஸ்
* டொனால்ட் மீக்
* எட்வர்ட் ப்ரோஃபி
 |
| ஒளிப்பதிவு | கார்ல் ஃபிராய்ண்ட் |
| படத்தொகுப்பு | ரால்ஃப் ஈ. வின்டர்ஸ் |
| கலையகம் | மெட்ரோ-கோல்ட்வின்-மேயர் |
| விநியோகம் | லோஸ் இன்க். |
| வெளியீடு | நவம்பர் 21, 1944 (1944-11-21) (நியூயார்க் நகரம்) |
| ஓட்டம் | 100 நிமிடங்கள் |
| நாடு | அமெரிக்கா |
| மொழி | ஆங்கிலம் |
| ஆக்கச்செலவு | $1,401,000 |
| மொத்த வருவாய் | $2,814,000 |

**தி தின் மேன் கோஸ் ஹோம்** (*The Thin Man Goes Home, மெலிந்த மனிதன் வீடு திரும்புகிறான்*) என்பது 1944 இல் ரிச்சர்ட் தோர்ப் இயக்கிய ஒரு அமெரிக்க நகைச்சுவை மருமத் திரைப்படமாகும். இது தின் மேன் திரைப்படத் தொடரின் ஐந்தாவது பாகமாகும். இதில் வில்லியம் பவல் மற்றும் மிர்னா லாய் ஆகியோர், முன்னாள் தனியார் துப்பறிவாளர் நிக் சார்லஸ் ஆகவும், அவரின் மனைவி நோராவாகவும் நடித்துள்ளனர். துணை நடிகர்களில் லூசில் வாட்சன், குளோரியா டிஹேவன், ஆன் ரெவெர், ஹெலன் வின்சன், ஹாரி டேவன்போர்ட், லியோன் ஏம்ஸ், டொனால்ட் மீக் , எட்வர்ட் ப்ரோஃபி ஆகியோர் அடங்குவர். 1943-ல் காலமான டபிள்யூ. எஸ். வான் டைக் இயக்காத *தின் மேன்* தொடரின் பாகம் இதுவாகும்.

## கதை

நிக் தன் மனைவி நோரா, செல்ல நாய் ஆஸ்டாவுடன், நியூ இங்கிலாந்தில் உள்ள தன் சொந்த ஊரான சிகமோர் ஸ்பிரிங்ஸுக்கு, தன் பெற்றோரைச் சந்திக்கவும் அவனது பிறந்தநாளைக் கொண்டாடவும் வந்து சேர்கின்றனர். தன் மகன் தன்னைப் போல் ஒரு மருத்துவராகவில்லை என்பதில் அவன் தந்தை டாக்டர் பெர்ட்ரம் வருத்தத்தில் உள்ளார். தந்தை மகனுக்கு இடையேயான இடைவெளியை நோரா அறிகிறாள். பெர்ட்ரமைக் கவர, அந்த ஊரில் நடந்த ஒரு குற்றத்தைக் கண்டுபிடிக்குமாறு நோரா நிக்கைத் தூண்டுகிறாள். நிக் அதற்கு மறுத்தபோதிலும், அவன் ஒரு வழக்கை விசாரிக்கவே சைகமோர் ஸ்பிரிங்ஸுக்கு வந்திருப்பதாக ஊர் முழுவதும் வதந்தி பரவத் தொடங்குகின்றது. இது சில உள்ளூர் மோசடிப் பேர்வழிகளை, குறிப்பாக எட்கர் டிராக்கைப் பீதியடையச் செய்கிறது. உள்ளூர் ஓவியர் பீட்டர் பெர்டனின் ஒரு குறிப்பிட்ட ஓவியத்தை வாங்கிய பிறகு, அவர்கள் உடனடியாக ஊரை விட்டு சென்றுவிட வேண்டும் என்று அவன் தன் மனைவி ஹெலினாவிடம் கூறுகிறான்.

நிக்கின் பிறந்தநாள் பரிசாக கொடுக்க நோரா, வில்லி கிரம்பின் கடையில் இருந்து பெர்டன் வரைந்த ஒரு காற்றாலை ஓவியத்தை வாங்குகிறாள். அன்று இரவு ஓவியர் பெர்டன் நிக்கின் வீட்டு வாசலுக்கு வந்து நிக்கிடம் ஒரு முக்கியமான விசயத்தைச் சொல்ல வேண்டும் என்று பேச்சை துவக்குகிறார். அப்போது அவர் சுட்டுக் கொல்லப்படுகிறார். நிக்கின் பால்ய நண்பரான டாக்டர் புரூஸ் கிளேவொர்த், பிணக்கூறாய்வு செய்து, ஒரு கைத்துப்பாக்கித் தோட்டாவை வெளியே எடுக்கிறார். நிக், ஒரு இடத்தில் பெர்டனின் இல்லம் குறித்து விசாரிக்கிறான். அங்கு, வங்கி அதிபர் சாம் ரான்சனின் மகளும் டாம் கிளேவொர்த்தின் காதலியுமான லாராபெல் ரான்சனுக்காக, பெர்டன் முந்தைய இரவு ஒருவருனுடன் சண்டையிட்டதை அறிகிறான். யாருக்கும் தெரியாமல் பெர்டனின் வீட்டில் தடயங்களைச் சேகரித்துக் கொண்டிருந்தபோது, மறைந்திருக்கும் அப்பகுதியில் உள்ள விசித்திரமான பெண்ணான கிரேஸி மேரி ஒரு ஆயுத்ததால் தாக்க, நிக் மயங்கி விழுகிறான்.

மறுநாள் காலை, நோரா நிக்கின் பிறந்தநாள் பரிசாகத் தர வாங்கி வைத்த ஓவியத்தை அவனிடம் காட்டுகிறாள், ஆனால் அந்தக் காற்றாலை ஓவியம் தனக்கு விரும்பத்தகாத நினைவுகளை ஏற்படுத்துவதாக நிக் கூறுகிறான். அதனால் அவன் தாய் அதை வரவிருக்கும் தொண்டு நிறுவனச் சந்தைக்கு நன்கொடையாக அளிக்கிறார். நிக் தனது விசாரணையைத் தொடர்வதற்காக ரான்சன் குடும்பத்தினரைச் சந்திக்கிறான். அங்கு, பெர்டனின் சண்டையைப் பற்றி தனக்கு எதுவும் தெரியாது என்று லாராபெல் கூறுகிறாள், ஆனால் அவளின் தந்தை அவள் பெர்டனைப் பார்ப்பதற்கு எதிர்ப்பு தெரிவித்ததைச் சுட்டிக்காட்டி நிக் அவளைக் கோபப்படுத்துகிறான். ரான்சனின் ஊழியர்களில் ஒருவரான ஆர். டி. டேட்டம், நிக் அவனது விசாரணையைக் கைவிடாவிட்டால், மருத்துவமனை கட்டுவதற்கான டாக்டர் பெர்ட்ராமின் திட்டத்தை தடுத்தி நிறுத்துவதாக மிரட்டுகிறான். ஆனால் பெர்ட்ராம் அவனது மிரட்டல்களை ஒரு பொருட்டாக எடுத்துக்கொள்ளவில்லை.

கிரேஸி மேரிதான் பெர்டனின் தாய் என்பதை நிக் அறிகிறான். அவன் குழந்தையாக இருந்தபோது அவள் தன் மகனைத் தத்துக்கொடுத்துவிட்டாள். அவள் தன் தாய் என்பது பெர்டனுக்கு கடைசிவரை தெரியவில்லை. எட்கர் டிரேக் என்பவன் நோராவை பின் தொடர்கிறான். தேரா அவனை ஒரு விடுதியில் மடக்கி விசாரிக்கிறாள். பெர்டனின் ஓவியத்திற்காக தான் பின் தொடர்வதாகவம், அந்த ஓவியத்துக்கு 500 டாலர் தருவதாகக் கூறுகிறான். 60 டாலருக்கு வாங்கிய ஓவியத்தை 500 டாலருக்கு கேட்பதால், அந்த ஓவியம் மதிப்புமிக்கதாக இருக்க வேண்டும் என்று உணர்ந்த நோரா, அது குறித்து நிக்கிடம் சொல்கிறாள். பின்னர் நிக்கை உள்ளூர் விடுதியில் நடக்கும் தொண்டு நிறுவன சந்தைக்கு அழைத்துச் செல்கிறாள். அங்கே, ஹெலினா அந்த ஓவியத்தை வாங்கியதாகவும், அந்த ஓவியத்தைத் தேடிவந்த பலரில் சாம் ரோனும் ஒருவன் என்று நிக்கும் நோராவும் அறிந்துகொள்கின்றனர். ஹெலினாவின் விடுதி அறைக்குள் நுழைந்த நிக், அவள் மயக்கமடைந்திருப்பதையும் ஓவியம் காணாமல் போயிருப்பதையும் காண்கிறான். ஒரு உள்ளுணர்வின் பேரில், நிக்கும் நோராவும் கிரேஸி மேரியின் குடிசைக்குச் செல்கிறனர். அங்கே அவள் கொலை செய்யப்பட்டிருப்பதைக் காண்கிறனர். ஆனால் அவர்களின் செல்லநாய் ஆஸ்டா மறைத்து வைக்கப்பட்டிருந்த ஓவியத்தைக் கண்டுபிடிக்கிறது.

நிக், சந்தேகத்துக்கு உரியவர்கள் அனைவரையும் தன் பெற்றோரின் வீட்டில் ஒன்று திரட்டுமாறு காவல்துறையிடம் கூறுகிறான். தன் தந்தையின் மிளிவொளி காட்டியில் காற்றாலை ஓவியத்தை நிக் சொருக, அதில் இராணுவ வானூர்திகளின் வரைபடம் தெரிகிறது. இதுபோன்று பெர்டனின் ஐந்து ஓவியங்கள் ஒவ்வொன்றும், ரான்சனுக்குச் சொந்தமான ஒரு நிறுவனத்தால் தயாரிக்கப்பட்ட அதி-ரகசிய விமான உந்துவிசைக்கான வரைபடங்களை மறைத்து வைத்திருப்பதை நிக் விவரிக்கிறான். பெர்டன், ரான்சனின் பெண் பித்த சகோதரனுக்கு முறையற்ற முறையில் பிறந்த மகனாவான். அந்த சகோதரன், வீட்டு வேலைக்காரி கிரேஸி மேரியுடன் பாஸ்டனுக்கு ஓடிப்போனான், ஆனால் அவர்கள் திருமணம் செய்துகொள்வதற்கு முன்பே இறந்துவிட்டான். பெர்டன் வளர்ந்த பிறகு, ரான்சன் அவனை சைகமோர் ஸ்பிரிங்ஸுக்கு அழைத்து வந்து, தன் ஆலையில் ஒரு வேலையைக் கொடுக்கிறான். ஆனால், சில உந்துவிசை வடிவமைப்புகளை நகலெடுக்கும் ஒரு மோசடியில் பெர்டன் சிக்கிக்கொண்டான்.

முந்தைய நாள் இரவு, ஹெலினாவிடமிருந்து ஓவியத்தைத் திருடிய பிறகு, பெர்டனுக்கு எதிரான ஆதாரங்களை அழிக்க விரும்பி கிரேஸி மேரியின் குடிசைக்கு ரான்சன் அதைக் கொண்டு சென்றான், ஆனால் அவள் அதற்குள் இறந்துவிட்டாள். வெளிநாட்டு சக்திகளுக்கு வரைபடங்களை விற்கும் முயற்சியில் எட்கர் ஈடுபட்டதை அம்பலப்படுத்திய பிறகு, டாக்டர் கிளேவொர்த்தின் சகோதரர் டாமுக்குச் சொந்தமான, சைலன்சர் பொருத்தப்பட்ட ஒரு ஜப்பானிய மறைசுடு மரைகுழல் துப்பாக்கியால் பெர்டன் கொல்லப்பட்டான் என நிக் விளக்குகிறான். பின்னர், பெர்டனின் பிணக்கூறாய்வின்போது கிளேவொர்த் துப்பாக்கி தோட்டாக்களை மாற்றியதாக நிக் குற்றம் சாட்டுகிறான். எட்கரை பெர்டனுக்கு அறிமுகப்படுத்திய கிளேவொர்த், பெர்டன் நிக்கிடம் எல்லாவற்றையும் ஒப்புக்கொள்வதற்கு முன்பே அவனைக் கொன்றான், மேலும் கிரேஸி மேரியையும் கொன்றான்.

கிளேவொர்த் துப்பாக்கியை எடுத்து நிக்கை நோக்கிச் சுட்டிக் காட்டுகிறான். இளமைக்காலத்தில் நிக் தன்னைவிட எல்லாவற்றிலும் சிறந்தவனாக இருந்ததற்காக அவன் மீதான தனது வெறுப்பை வெளிப்படுத்துகிறான். ஆனால், முன்னெச்சரிக்கையாக நிக் துபாக்கியின் சுடு முள்னை அகற்றியிருந்ததை அவன் காண்கிறான். காவல்துறை கிளேவொர்த்தைக் கைது செய்கிறது. டாக்டர் பெர்ட்ராம் மகன் நிக்கைப் பார்த்து பெருமிதப்படுகிறார்.

## தயாரிப்பு

1942-ல் *தின் மேன்'* திரைப்படத்தின் தயாரிப்பு திட்டமிடப்பட்டிருந்தது, ஆனால் மிர்னா லாய் அந்தப் பாத்திரத்தை ஏற்க முதலில் மறுத்துவிட்டார். ஏனெனில் அவரது கவனம் அண்மையில் ஜான் டி. ஹெர்ட்ஸ் ஜூனியருடனான அவரது திருமணத்திலும், செஞ்சிலுவைச் சங்கத்திற்கான அவரது முழுமையான போர்க்காலப் பணியிலும் இருந்தது. நோராவின் பாத்திரத்தை ஐரீன் டன் ஏற்கக்கூடும் என்ற பரிந்துரையை ரசிகர்களுக்கு தயக்கத்தை ஏற்படுத்தியது. டி.சி.எம். இன் ரோஜர் ஃபிரிஸ்டோ, பவல் பின்னர் நினைவு கூர்ந்ததை மேற்கோள் காட்டுகிறார்: "இரசிகர்கள் மிர்னாவை விரும்பினார்கள், வேறு யாரையும் அவர்கள் விரும்பவில்லை... நானும் மிர்னாவை விரும்பினேன். எங்கள் படங்கள் எப்போதும் பெற்ற நேர்மறையான வரவேற்பைத் தவிர, அவருடன் பணியாற்றியது நிச்சயமாக மகிழ்ச்சியான நிகழ்வு என்று நான் சொல்ல வேண்டும்". நலம் விரும்பிகளால் நிரம்பிய படப்பிடிப்புத் தளத்திற்கு லாய் திரும்பிய முதல் நாளில் அவருக்குக் கிடைத்த அற்புதமான வரவேற்பை பவல் நினைவு கூர்ந்தார்: "இவ்வளவு பேரிடம் இவ்வளவு பிரபலமான ஒரு பெண்ணை நான் பார்த்ததில்லை... ஆடை அலங்காரத் துறையிலிருந்து அனைவரும், ஒப்பனைத் துறையிலிருந்து அனைவரும், பொருள் அலங்காரத் துறையிலிருந்து அனைவரும், பல மைல்களுக்கு அப்பாலிருந்தும் வந்திருந்தது போல் தோன்றியது".

*தி தின் மேன் கோஸ் ஹோம்* என்பது லாயின் ஒரே போர்க்காலத் திரைப்படமாகும்.

தின் மேன் படத் தொடரின் ஆறு படங்களில் இது ஐந்தாவது படமாகும்.

* *த தின் மேன்* (1934)
* *ஆப்டர் த தின் மேன்* (1936)
* *அனதர் தின் மேன்* (1939)
* *ஷேடோ ஆஃப் த தின் மேன்* (1941)
* *த தின் மேன் கோஸ் ஹோம்* (1944)
* *சாங் ஆஃப் த தின் மேன்* (1947)

## வணிகம்

எம்ஜிஎம் நிறுவனத்தின் பதிவுகளின்படி, இப்படம் அமெரிக்காவிலும் கனடாவில் $1,770,000 வசூலித்தது மற்ற இடங்களில் $1,044,000 வசூலித்து, $501,000 லாபத்தை ஈட்டியுள்ளது.

## மேற்கோள்கள்